I 1962 var byggingen av Nordlandsbanen fram til Bodø fullført, og MS «Alta»s rute mellom Hammerfest og Mosjøen ble endret til Hammerfest – Bodø. Etterkrigstidens gjenoppbygging av Nord-Norge var nå kommet langt, og nye veier og flyplasser gjorde at FFR mistet statssubsidiene til kystrutene. Uten statsstøtte var det ikke økonomisk grunnlag for å holde MS «Alta» i trafikk, og i 1967 ble skipet solgt til rederiet i Suva, Fiji for 800 000 kroner. Etter ombygging og installering av klimaanlegg ved Kaarbøs mekaniske verksted i Harstad, ble hun omdøpt «Tui Lau» og satt inn i trafikk mellom Fiji-øyene. 25. oktober 1968 grunnstøtte «Tui Lau» på et rev 120 nautiske mil sørvest av Suva og sank.